[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.2.2009

COM(2009) 85 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Специална административна област Макао: годишен доклад за 2008 година

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Специална административна област Макао: годишен доклад за 2008 година

Кратко изложение

Девет години след предаването на Макао, принципът „една страна — две системи“ продължава да се прилага удовлетворително, което съхранява уникалното общество на Макао и неговия начин на живот, върховенството на закона и основните свободи. През 2008 г. сътрудничеството с ЕС, насърчавано от прагматичния подход и на двете страни, продължи да се задълбочава. Програмата на ЕС за бизнес информация ще разшири още повече това сътрудничество. Забележителното възраждане на икономиката на Макао от 2002 г. насам, което се дължеше до голяма степен на либерализацията и последвалия разцвет на казината и на привилегирования достъп до пазарите в континенталната част, сега е изложено на риск поради глобалната финансова криза. Правителството на САО Макао осъзнава добре предизвикателствата пред себе си в социалната и административната сфера и опазването на околната среда. Тези предизвикателства диктуват програмата за взаимодействие със съседите в региона на делтата на Перлената река, както и за международните връзки, и най-вече сътрудничеството с ЕС.

Въведение

Изминаха девет години откакто Макао стана специална административна област на Китайската народна република. През 1999 г. Комисията пое ангажимент да издава годишни доклади за развитието на Специалната административна област (САО) Макао. Настоящият доклад е посветен на 2008 г.

Обединението на Макао с континенталната част на Китай е основано на принципа „една страна — две системи“, формулиран в Основния закон на Макао, който бе приет от Общодържавния конгрес на народните представители на Китайската народна република през 1993 г. Основният закон гарантира, че предишната система на Макао, бизнес средата на областта, върховенството на закона и защитата на основните права и свободи ще останат непроменени 50 години. Този принцип продължи да функционира добре в САО Макао.

Политическо и икономическо развитие

2008 бе трудна година за САО Макао, въпреки че след либерализирането на хазарта областта вече пет години се радва на среден икономически ръст от над 20 %. Подхранваният от казината икономически бум превърна Макао в едно от най-богатите места в Азия. За 2007 г. БВП на глава от населението (36 357 USD) бе два пъти по-висок в сравнение с 2003 г. (17 805 USD).

Благодарение на големите постъпления от хазарт, които съставляват две трети от БВП, през първото тримесечие на 2008 г. икономиката на Макао отбеляза ръст от 33 %. Растежът се забави обаче през второто и третото тримесечие до, съответно, 22 % и 11 %. Инвестициите в строителството и в техническо оборудване също намаляха, особено след приключването на мащабни строителни проекти. Износът на стоки продължи да спада вследствие на свиващата се търговия с текстил, която все още съставлява около 60% от общия износ на Макао.

Благодарение на създадените в сектора на хазарта работни места, в икономиката на Макао бе постигната пълна заетост (през първото тримесечие на 2008 г. безработицата бе 3,1 %). Но силният икономически растеж оказа натиск върху пазара на труда, особено при квалифицираните работници. Това накара деловите среди да се насочат навън за задоволяване на потребностите си от персонал. В резултат е налице приток на работници, които не живеят в Макао. През по-голямата част от годината инфлацията се задържа на много високи нива около 8–9 %. Цените на недвижимите имоти и наемите нараснаха много по-бързо от заплатите. Поддържането на стабилни цени се превърна в предизвикателство за правителството на САО Макао. За да облекчи бремето върху групите с по-ниски доходи, правителството въведе различни надбавки и социални програми, включително реформи в здравеопазването и образованието.

След фазата на бързо разрастване, секторът на казината навлезе в период на балансиране и адаптиране. През април 2008 г. Главният управител на Макао, Edmund Ho, обяви, че се замразяват издаването на лицензии за хазарт и отдаването на нови участъци за строителството на казина. В момента максималният брой на лицензиите за хазарт в Макао все още е шест, като управителят заяви, че това ограничение ще важи „задълго“. За да се смекчи острата конкуренция между съдържателите на казина, през август правителството на Макао прие законодателни мерки за въвеждане на горни граници на комисионните за организаторите на посещения, които водят повечето ВИП посетители (генериращи около 70 % от общите постъпления от хазарт).

Китай продължава да оказва силно влияние върху икономическото развитие на Макао, тъй като САО разчита основно на китайски туристи от континенталната част за укрепване на икономическите си устои, а именно хазарта и туризма. Но загрижеността в Пекин, породена от бързия растеж на Макао, подтикна Централното правителство да затегне постепенно, през юни и отново през септември 2008 г., визовите ограничения за жители от континенталната част, желаещи да посетят Макао.

Световната финансова криза засегна финансирането на строителството на нови казина и хотели в Макао. Някои от най-големите предприемачи на Макао в сектора на казината преустановиха работата по новите си проекти или отложиха плановете си за инвестиции поради финансови затруднения. В резултат на това хиляди работници загубиха работата си, което незабавно се отрази на икономиката на Макао.

По тази причина Макао се опитва да разнообрази икономиката си, като от хазарта се пренасочва към изложбен и конферентен туризъм. За да подпомогне секторите на туризма и ресторантьорството, през август правителството на САО Макао премахна данъка върху потреблението на вино и всички алкохолни напитки. Митата върху горивата също бяха отменени, за да се смекчи инфлационният натиск, упражняван от цените на енергията.

През 2003 г. Макао и континентален Китай подписаха рамково споразумение, известно като „Споразумение за по-тясно икономическо партньорство“, което е подобно на съществуващите договорености между Хонконг и континентален Китай. От началото на прилагането му през 2004 до юни 2008 г. 346 компании от Макао от сектора на услугите са се възползвали от това споразумение. Секторите, които се възползваха най-много от споразумението, са логистичните и транспортните услуги, следвани от конферентният и изложбеният туризъм, управленските консултантски услуги, строителството и дистрибуторските услуги. Но преимуществата за компаниите, занимаващи се с търговия на стоки, бяха ограничени.

Макао продължава да играе важна роля като платформа за международните отношения на Китай с Португалия и португалската езикова общност в света. В този контекст се забелязва подновен интерес към португалския език и наследство. За това спомагат и активните връзки на Китай с Бразилия и с държавите от Африка, в които се говори португалски.

Увеличил се е и броят на студентите от континенталната част на Китай, които се обучават във висши учебни заведения в Макао.

В годишното си политическо обръщение, представено на 11 ноември 2008 г., главният управител Edmund Ho недвусмислено подчерта, че приоритетът му за 2009 г. е да осигури икономическата стабилност на Макао в контекста на световната финансова криза. Той огласи план за инвестиции от 10,2 млрд. MOP (1 млрд. EUR) в изграждането на обществена инфраструктура, включително в благоустройството на обекти на културното наследство и на обществени жилищни сгради. Той предложи също така редица стимули в помощ на жителите и на малките и средни предприятия, в т.ч. субсидии за нови домове и за разходи на домакинствата, облекчения в подоходното данъчно облагане и парични помощи за жителите в размер до 5 000 MOP (около 500 EUR).

На 22 октомври 2008 г. главният управител Edmund Ho представи плана си за привеждане в действие на закони за националната сигурност в съответствие с член 23 от Основния закон. Съгласно член 23 САО Макао следва да приведе в изпълнение собствени закони, за да „забрани всеки акт на измяна, сепаратизъм, противодържавна и подривна дейност срещу Централното народно правителство, или кражбата на държавни тайни, да забрани на чужди политически организации или органи да извършват политическа дейност в областта и да забрани на политическите организации или органи в областта да установяват връзки с чужди политически структури или органи“. За да осигури одобрението на проектозакона за националната сигурност от страна на Законодателното събрание преди края на мандата си на 19 декември 2009 г., главният управител Edmund Ho откри обществено допитване по проектозакона, което продължи 40 дни и приключи на 30 ноември 2008 г. В проектозакона за националната сигурност се криминализират седем деяния като измяната, сепаратизмът, противодържавната и подривна дейност срещу Централното правителство и кражбата на държавни тайни. Европейската комисия много се надява, че законът за националната сигурност, който в момента е обект на законодателна процедура, няма да ограничи основните права и свободи, предвидени в Основния закон.

Правосъдната система и правоприлагащите органи в Макао продължават да показват добри резултати. Доказателство за това бе дадено на 30 януари 2008 г., когато бившият секретар за транспорта и общественото благоустройство Ao Man-long бе признат за виновен за присвояването на милиони MOP под формата на подкупи и за злоупотреба с власт, в случаите когато е оказал съдействие на жилищни предприемачи, за да спечелят договори за строителство. Той беше осъден на 27 години лишаване от свобода. Главният управител определи присъдата като справедлива и заяви, че „решението на съда е в съответствие със закона“.

2008 г. беше белязана и от поредица протести, които все пак бяха в по-малък мащаб в сравнение с протеста на 1-ви май 2007 г., който прерасна в насилие след сблъсък на демонстрантите с полицията. Протестите бяха мирни и призоваваха правителството да подобри условията за живот на хората и на фона на притока от работници, неживеещи в Макао, да даде предимство на местните жители при запълване на работните места.

Сътрудничеството между ЕС и Макао

Макао остава важен партньор за ЕС. Областта има значително европейско наследство и споделя сходни ценности в икономиката, опазването на околната среда, образованието и културата. Рамката, в която се развиват отношенията между ЕС и Макао, е Споразумението за търговия и сътрудничество между Комисията и Макао, подписано през 1992 г. Заседанието на съвместния комитет, което се провежда ежегодно в рамките на това споразумение, бе отложено от 2008 г. за февруари 2009 г.

Със свиващия се внос на дрехи от Макао вследствие на постепенното прекратяване на действието на Споразумението за текстил и облекло двустранната търговия със стоки между ЕС и Макао продължи да намалява. През първите девет месеца на 2008 г. вносът от Макао спадна с около 48 % до 190 млн. EUR. Износът на ЕС за Макао също се сви с 10,2 % до 131 млн. EUR.

Съобщението на Европейската комисия, озаглавено „ЕС, Хонконг и Макао: възможности за сътрудничество в периода 2007–2013 г.“ остава основен ориентир за рамката на политиките, в която се вписва сътрудничеството на ЕС с Макао. В съобщението са формулирани редица амбициозни цели за развитието на отношенията между ЕС и Макао чрез разширяване и задълбочаване на сътрудничеството в седем ключови области: търговия и митници, финанси, връзки между народите, транспорт, околна среда, здравеопазване и безопасност на храните.

Изпълнението на договорените мерки за сътрудничество в политиките и регулирането в тези седем области получи тласък през 2008 г. с началото на Програмата на Европейския съюз за бизнес информация (EUBIP). Програмата е предназначена за Хонконг и Макао и предвижда поредица от съдържателно дефинирани събития до 2011 г. В рамките на програмата, която ще послужи като средство за насърчаване на по-доброто взаимно разбиране и на обмена на знания и добри практики между Макао и Европейския съюз, ще се проведат редица двустранни дейности за сътрудничество в областта на търговията и инвестициите, стандартите за пускане на пазара, интелектуалната собственост, опазването на околната среда, транспорта и логистиката, здравеопазването и безопасността на храните и продуктите. През август 2008 г. бе огласена покана за набиране на предложения, а договорът бе възложен на консорциум, обединяващ Европейската търговска камара в Хонконг и силното присъствие на Макао в лицето на Института на Макао за търговия и насърчаване на инвестициите и Института по европеистика на Макао. Програмата за бизнес информация бе подписана в Макао през декември 2008 г. и се очаква в началото на 2009 г. да бъде напълно работеща.

Опазването на околната среда е важен проблем за правителството на САО Макао и ще бъде фокус на една от дейностите за сътрудничество по Програмата за бизнес информация. Властите на Макао съсредоточават усилията си върху проблеми като солеността на водата, насърчаването на енергийната ефективност и повишаването на общественото съзнание за защитата на околната среда. Освен това Макао се опитва да утвърди ролята си на платформа за обмен по въпроси на околната среда между ЕС и целия регион на делтата на Перлената река. Комисията отбеляза колко значителни ресурси вложи правителството на САО Макао в организирането на международен форум за сътрудничество по въпросите на околната среда и на експозиция, която имаше за цел да привлече международното внимание към защитата на околната среда и развитието на обществото в Макао. Международният форум по въпросите на околната среда и сътрудничеството и експозицията на Макао се състояха през април 2008 г. и бяха посетени от Европейската комисия и от държави-членки. Планира се провеждането на втори форум през 2009 г.

Сътрудничеството между ЕС и Макао отбеляза напредък в редица сектори. Макао предложи на Комисията програмата за сътрудничество между ЕС и Макао в правната сфера да навлезе във втори етап след успешното приключване на първия през 2007 г., за да укрепне публичната администрация и да се повиши експертното ниво в правната и съдебната сфера. През януари 2008 г. бяха установени контакти между висши служители на Комисията и секретаря по финансите на Макао, Francis Tam, за да се проучат възможностите за сътрудничество в сферата на данъчното облагане на спестявания. С впечатляващ павилион на ЕС Комисията даде своя принос и в съвместното участие на ЕС и държавите-членки в Международния панаир на Макао през октомври 2008 г. С участието си в успешната конференция „Жан Моне“ през май Комисията подкрепи също така катедрата „Жан Моне“ в Университета на Макао

Перспективи за бъдещето

2009 ще бъде важна година за САО Макао. Ще бъде чествана десетата годишнина от предаването на Макао на Китайската народна република.

За 2009 г. също така са планирани изборите за Законодателно събрание и за Главен управител. Това ще бъде значителна стъпка в избирателния процес на Макао. Всеобщото избирателно право не е проблемен въпрос в Макао (за разлика от Хонконг). За разлика от Основния закон на Хонконг този на Макао не постулира въвеждането на всеобщо избирателно право като крайна цел на конституционното развитие. Все пак Основният закон на Макао предвижда възможността за изменение на метода за избиране на Главния управител и на членовете на Законодателното събрание. През февруари 2008 г. секретарят по въпросите на администрацията и правосъдието, Florinda Chan, предложи да се направят промени в избирателните закони на Макао. Промените са насочени към оптимизиране на процедурите за регистриране на гласоподавателите и към борба с корупцията. Въпросът за всеобщото избирателно право или за увеличаване на броя на пряко избраните членове в Законодателното събрание изобщо не бе повдиган. Секретарят Chan заяви, че промените ще способстват за улесняването на изборния процес и подчерта, че демократичното развитие не означава непременно увеличаване на пряко избраните представители в законодателните органи. Промените са в съзвучие със становищата на Главния управител Ho, изразени в годишното му политическо обръщение за 2008 г. (представено през ноември 2007 г.). Главният управител изтъкна, че е невъзможно да се въведат преки избори през или непосредствено след 2009 г. Комисията насърчава САО Макао да въведе мерки, които биха довели до изборен процес с по-висока степен на представителство.

Edmund Ho, първият и единствен засега Главен управител на САО Макао от предаването насам, ще освободи длъжността в края на 2009 г. Но преди това той ще се изправи пред изпитанието да съхрани икономическата стабилност на Макао в условията на световна финансова криза и да запази позициите на областта като туристически център в Азия.

През 2009 г. сътрудничеството между ЕС и Макао би могло да се разшири в следните сфери: справяне с екологични предизвикателства като проблеми с водата, замърсяване на въздуха и управление на отпадъците, укрепване на административната и правна рамка, активизиране на обмена между народите и лансиране на културното наследство на Макао.

Комисията ще продължи да следи отблизо институционалното, икономическото и общественото развитие на Макао и да подкрепя прилагането на принципа „една страна — две системи“.